Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 226/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENO OZNAČBO POREKLA ALI ZAŠČITENO GEOGRAFSKO OZNAČBO, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Σητεία Λασιθίου Κρήτης“ (Sitia Lasithiou Kritis)

EU št.: PDO-GR-0052-AM01 – 18. december 2019

ZOP (X) ZGO ( )

1. Skupina vložnikov in pravni interes

Skupina vložnikov: ENOSI SITIAS A.E.S.

Naslov: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Kreta

E-naslov: info@sitiaunion.gr

Skupina vložnikov je skupina, ki je vložila prvotni zahtevek za registracijo imena. Kot je razvidno iz statuta, gre za krovno zadružno organizacijo s članskimi zadrugami, ki se ukvarjajo s proizvodnjo oljčnega olja z ZOP „Σητεία Λασιθίου Κρήτης / Sitia Lasithiou Kritis“. Zato ima pravni interes za vložitev tega zahtevka za spremembo.

2. Država članica ali tretja država

Grčija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☐ Označevanje

☐ Drugo (Navedite.)

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1 Opis proizvoda

Oddelek 4.3 stare specifikacije je izboljšan zaradi uskladitve s sedanjimi zakonodajnimi zahtevami, vendar ni bistveno spremenjen. Edina sprememba je, da se je kislost zmanjšala z 1-odstotnega masnega deleža oleinske kisline na 0,8-odstotni masni delež oleinske kisline. Dodane so druge značilnosti (fizikalno-kemične in organoleptične), saj v stari specifikaciji niso bile navedene. Natančneje, opis zdaj vključuje barvo, organoleptične značilnosti (sadežnost, grenkost in pikantnost), vrednosti koeficienta ekstinkcije, vrednost delta-K in vrednost peroksida. Navedba ostankov pesticidov je črtana, tako da opis vključuje splošno navedbo grškega oljčnega olja.

Točka 3.2 enotnega dokumenta je ustrezno preoblikovana.

Tako je v oddelku z naslovom „Opis“ v novi specifikaciji (oddelek 2) navedeno:

„2. OPIS

Ekstra deviško oljčno olje ‚Σητεία Λασιθίου Κρήτης / Sitia Lasithiou Kritis‘ se pridobiva izključno iz oljk sorte koroneiki, ki se gojijo na opredeljenem geografskem območju.

2.1 Fizikalne in organoleptične značilnosti

Ustekleničeno oljčno olje ‚Σητεία Λασιθίου Κρήτης / Sitia Lasithiou Kritis‘ ima naslednje značilnosti:

— svetlo zelena, rumenkasto zelena barva;

— mediana sadežnosti ≥ 3;

— mediana grenkosti in pikantnosti največ 5;

— mediana napak = 0.

2.2 Kemijske značilnosti

Ustekleničeno oljčno olje ‚Σητεία Λασιθίου Κρήτης / Sitia Lasithiou Kritis‘ ima naslednje kemijske značilnosti:

— kislost (masni delež oleinske kisline): ≤ 0,8;

— Κ232 ≤ 2,30;

— Κ268 ≤ 0,15;

— delta-K ≤ 0,005;

— vrednost peroksida (MeqO2/kg) ≤ 15“.

Razlog

Specifikacija je posodobljena zaradi uskladitve s sedanjimi zakonodajnimi zahtevami in večje natančnosti, ker je bilo dodanih več fizikalno-kemijskih značilnosti, medtem ko je v stari specifikaciji navedena samo kislost. To olajšuje preverjanje specifikacije in zagotavljanje kakovosti proizvoda. Kislost se je zmanjšala, omejitve, določene za fizikalno-kemijske značilnosti, ki so dodane, pa so strožje od omejitev, določenih v zakonodaji, da se zagotavlja visokokakovostno olje.

5.2 Geografsko območje

Geografsko območje (oddelek 3 specifikacije in točka 4 enotnega) je na novo opredeljeno tako:

„Ekstra deviško oljčno olje ,Σητεία Λασιθίου Κρήτης / Sitia Lasithiou Kritis‘ se proizvaja na območju, razmejenem z mejami občinskih enot Sitia, Analipsi, Itanos in Lefki ter skupnosti Agios Stefanos, Stavrochori in Orino v občinski enoti Makri Gialos.“

Razlog

Geografsko območje je na novo opredeljeno na podlagi sedanjih upravnih enot države, saj sta bili od prve registracije imena v Grčiji izvedeni dve upravni reformi. Poleg tega zdaj vključuje dve skupnosti, ki sta bili v prvotnem zahtevku nenamerno izpuščeni. Natančneje, v letu, ko je bila Evropski skupnosti poslana prvotna dokumentacija (1997), so bile upravne enote v Grčiji reorganizirane z reformo Kapodistrias (zakon 2539/1997). Ko je bilo ime „Sitia Lasithiou Kritis“ registrirano (1998), je že prišlo do sprememb, zaradi katerih sta bili skupnosti Lithines in Orino, ki sta spadali v nekdanjo provinco Sitia, nenamerno izključeni, ker nista bili izrecno navedeni. Upravne enote države so se znova spremenile z reformo Kallikratis (zakon 3852/2010). Zgoraj navedena opredelitev geografskega območja zajema prvotno geografsko območje, ki je ustrezalo nekdanji provinci Sitia (vključno z dvema skupnostma, ki nista bili izrecno navedeni).

5.3 Dokazilo o poreklu

V oddelku 4 specifikacije so določene zahteve, ki jih je treba izpolniti pri dokazilu o poreklu.

Razlog

V skladu s specifikacijo je zdaj zahtevano vodenje registrov v vsaki fazi predelave (oljke in oljčno olje), medtem ko v stari specifikaciji to ni bilo navedeno. To je namenjeno učinkovitejšemu preverjanju porekla surovin in zagotavljanju, da je olje z opredeljenega območja.

5.4 Metoda proizvodnje

Oddelek 3 z naslovom „Opis pridelovanja – sorte“, zlasti oddelki 3.1 do 3.6, in oddelek 4 z naslovom „Obiranje – predelava oljk – shranjevanje“, zlasti oddelki 4.1, 4.2 in 4.4, sta spremenjena tako, da so v novem besedilu navedene le pridelovalne prakse, ki se uporabljajo in so bistvene za proizvodnjo oljčnega olja „Σητεία Λασιθίου Κρήτης / Sitia Lasithiou Kritis“, medtem ko so splošne navedbe gojenja oljk črtane.

Tako je zlasti oddelek o pripravi zemljišča (oddelek 3.1 stare specifikacije) zgoščen in zdaj je v njem navedeno le, kako se tla pripravijo in zakaj. Oddelek o uporabi gnojil (oddelek 3.2 stare specifikacije) je črtan, ker opisuje prakse, ki se nanašajo na gojenje oljk na splošno. Kar zadeva namakanje (oddelek 3.3 stare specifikacije), so informacije o vodnih virih za namakanje, količinah vode, ki jo potrebujejo oljke, in času namakanja dreves, črtane, ohranjene pa so informacije o tem, da je namakanje potrebno približno šest mesecev. Kar zadeva obrezovanje (oddelek 3.4 stare specifikacije), so informacije o pridelovalnih praksah na območju ohranjene, informacije o obrezovanju oljk na splošno pa so črtane. V odstavku o zatiranju škodljivcev in bolezni (oddelek 3.5 stare specifikacije) ni več navedena uporaba organofosfatnih insekticidov pri uporabi razpršil za vabe za zatiranje oljčnih muh, saj se zdaj uporabljajo tudi učinkovite snovi iz drugih skupin kemikalij.

Oddelek 4.1 stare specifikacije (Obiranje) je bistveno skrajšan, tako da vključuje le metode, ki se zdaj uporabljajo, in le informacije, ki so zajete v specifikacijah, ne splošnih informacij. V stari specifikaciji je navedeno, da se oljke obirajo konec jeseni/na začetku zime, vendar je ta točka spremenjena, da se upošteva sedanje stanje (podnebne spremembe, tržni trendi), saj se obiranje zdaj običajno začne novembra ali celo prej, odvisno od leta, in se vedno določi glede na stopnjo zrelosti plodov. Še vedno so navedene različne metode obiranja, vendar so črtane podrobnejše informacije, skupaj z opisom tresačev in njihovega delovanja. Opis načina prevažanja oljk je precej izboljšan, da odraža sedanjo prakso. Natančneje, poleg vreč iz blaga, navedenih v stari specifikaciji, je zdaj vključena tudi uporaba plastičnih zabojev, da se zagotovi dobra prezračenost oljk in prepreči rast glivic. Hkrati je uporaba plastičnih vreč izrecno prepovedana, čeprav se uporabljajo na drugih območjih za preprečevanje prehajanja mehčal v olje. Obdobje od obiranja do mletja zdaj ni daljše od 48 ur, medtem ko je v skladu s staro specifikacijo lahko trajalo do tri dni („največ 2–3 dni“).

Odstavek o ekstrakciji olja s stiskanjem je črtan iz opisa predelave oljk (oddelek 4.2 stare specifikacije), saj se ta metoda ne uporablja več na območju. Faze predelave so navedene, vendar niso podrobno opisane, saj so enake za vse oljčne mline in niso specifične za območje. Črtana je tudi navedba materiala, ki se uporablja za izdelavo mehanskih delov mlina, saj je predpisan z zakonodajo in nima nič opraviti z značilnostmi proizvoda.

Oddelek 4.4 stare specifikacije o shranjevanju in pakiranju oljčnega olja je izboljšan z dodatnimi informacijami o shranjevanju, tako da je zdaj v njem navedeno, da se olje prevaža v ustreznih cisternah, ki so skladne z veljavno zakonodajo. Zahteva, da se olje shranjuje v cisternah iz nerjavnega jekla, je ohranjena. Embalaža ima lahko kakršno koli prostornino do 5 litrov, če izpolnjuje zahteve veljavne zakonodaje glede vrste materiala.

Tako je v ustreznem poglavju nove specifikacije navedeno:

„5.1 Metoda gojenja Oljke se obirajo z uporabo klasičnih metod obiranja oljk, ki so prilagojene tlom in podnebnim razmeram na območju. Priprava zemljišča za čim boljše izkoriščanje vlage v tleh, rahljanje tal in zatiranje plevela poteka večinoma z mehanskimi sredstvi. Večina oljčnih nasadov se namaka. Namakanje je potrebno zaradi razmer na območju, pri čemer ga je treba izvajati tudi do šest mesecev. Praviloma se uporabljajo sistemi varčevanja z vodo. Na območju province Sitia so drevesa vedno obrezujejo, kar običajno vključuje odstranitev dela poganjka pozimi ali spomladi pred letom, v katerem se pričakuje obilen pridelek. S tem se doseže ravnovesje med rastjo in razvojem plodov ter prepreči izmenična rodnost. Glavne težave pri zaščiti rastlin na območju so povezane z žuželkami. Glivične bolezni ne pomenijo težave zaradi nizke relativne vlažnosti. Za boj proti oljčni muhi, ki je glavni škodljivec, se po potrebi uporabljajo razpršila za talne vabe.

5.2 Obiranje Obiranje oljk se na območju običajno začne novembra ali še prej, odvisno od leta, in se določi glede na stopnjo zrelosti plodov. V skladu z literaturo oljke vsebujejo največ olja, ko začnejo spreminjati barvo iz rumenkasto zelene v zelo temno vijoličasto; takrat je olje tudi najboljše kakovosti. Oljke se obirajo ročno, s tresenjem ali z mehanskimi sredstvi, večinoma pa z uporabo mlatilnih strojev, pod katerimi so nameščene ustrezno zasnovane mreže za lovljenje oljk.

5.3 Prevoz in predelava oljk Obrane oljke se s parcel v oljčne mline na opredeljenem območju večinoma prevažajo v ohlapno tkanih vrečah, izdelanih iz materialov, primernih za živila, vendar tudi v plastičnih zabojih, da se zagotovi zadostno kroženje zraka, ki preprečuje rast glivic. Uporaba plastičnih vreč je prepovedana. Oljke se zmeljejo v 48 urah po obiranju. Ko oljke prispejo v mlin, se ločijo od listov, stehtajo in operejo s pitno vodo. Prva faza predelave je drobljenje v drobilcu, nato pa sledita malaksacija oljčne drozge in ločevanje sestavin v centrifugalnem separatorju. Temperatura oljčne drozge se ohranja strogo pod 27 °C, tako da je olje ‚hladno stiskano‘ – med drugim so to najboljši pogoji za malaksacijo –, da se pridobijo posebne organoleptične značilnosti proizvoda.

5.4 Shranjevanje in prevoz olja Oljčno olje se hrani v cisternah iz nerjavnega jekla. Med shranjevanjem se trdne snovi in rastlinski sokovi (usedline), ki so se nakopičili, po potrebi odstranijo z dekantiranjem ali filtriranjem v čisto cisterno. Oljčni mlin vodi evidenco datumov začetka in konca polnjenja posameznih cistern. Oljčno olje se prepelje iz mlina v pakirnico v primernih cisternah, ki izpolnjujejo zahteve veljavne zakonodaje.

5.5 Embalaža Olje ‚Σητεία Λασιθίου Κρήτης / Sitia Lasithiou Kritis‘ se pakira v pakirnicah, ki so navedene v posebnih registrih ter izpolnjujejo zahteve veljavne zakonodaje EU in grške zakonodaje, da se zagotovi optimalna obstojnost oljčnega olja. Olje je pakirano v posodah, izdelanih iz primernega materiala, s prostornino do 5 litrov“. Razlog Oddelek o metodi proizvodnje je posodobljen, da bi se zadovoljile sedanje gojitvene potrebe ter izpolnile zahteve v zvezi z varnostjo in kakovostjo. Z vsemi predlaganimi spremembami se uvajajo strožje zahteve, kar bo pripomoglo proizvajati visokokakovostno olje. Hkrati je oddelek skrajšan, informacije o drugih proizvodih, ki se proizvajajo na geografskem območju, in drugih splošnih navedb, ki se ne nanašajo na zadevno oljčno olje ali niso del specifikacije, pa črtane, kar velja tudi za navedbe praks, ki se ne uporabljajo več. Obiranje se zdaj začne prej zaradi podnebnih sprememb, pa tudi zaradi sedanjega tržnega trenda proizvodnje oljčnega olja z višjo vsebnostjo fenolnih spojin, za katero so potrebne bolj zgodaj obrane oljke. Dodani so bili bibliografski viri.

5.5 Povezava

Oddelek 2 stare specifikacije in točka 5 enotnega dokumenta (Povezava) sta spremenjena. Natančneje, elementi v prvotnem zahtevku, ki se nanašajo zgolj na bistvene naravne dejavnike (tla in podnebje) in človeške dejavnike, so ohranjeni, medtem ko je celoten prvi oddelek prvotne specifikacije, ki je vseboval splošne informacije o rabi tal, prebivalstvu, zaposlenosti ter težavah primarnega sektorja in obetih zanj, črtan. Še vedno so vključene informacije o tleh na območju (vrste, sestava in pH tal), informacije o podnebju pa so posodobljene (temperature, količina padavin, osončenost). Poleg tega je oddelek razširjen, tako da vključuje elemente, ki potrjujejo povezavo med značilnostmi proizvoda ter bistvenimi naravnimi dejavniki na območju in človeškim dejavnikom, ter informacije o priznanjih, ki jih je olje prejelo.

Razlog

1. Oddelek 1 prvotne specifikacije je črtan, ker je vseboval splošne informacije o provinci Sitia, rabi tal, ki ni povezana z gojenjem oljk, prebivalstvu, zaposlovanju ter težavah primarnega sektorja in obetih zanj. Te informacije niso pomembne za specifikacijo proizvoda. Informacije o podnebju in tleh so posodobljene.

2. Informacije o temperaturah in količini padavin so posodobljene z novejšimi podatki. Te informacije so pomembne, ker so povezane z metodo gojenja (priprava zemljišča za boljši izkoristek vlage v tleh, šestmesečno namakanje). Poleg tega je dodanih več informacij o osončenosti (število sončnih ur), saj je veliko število sončnih ur povezano s sadnim značajem oljčnega olja.

3. V letih, ki so minila od registracije imena „Sitia Lasithiou Kritis“, je olje prejelo številne nagrade in priznanja na nacionalnih in mednarodnih tekmovanjih, prodaja pa se na glavnih spletnih straneh, ki prodajajo blago in storitve. Proizvod je prejel več kot 30 priznanj, vključno s tremi priznanji Mario Solinas, pri čemer je dvakrat osvojil prvo mesto. Specifikacija zdaj vključuje preglednico z informacijami o nekaterih od teh nagrad.

4. V enotnem dokumentu in specifikaciji so dodane informacije, ki so povezane s človeškim dejavnikom in strokovnim znanjem proizvajalcev. V besedilu so zdaj navedeni obrezovanje, ki se izvaja za preprečevanje izmenične rodnosti, način prevažanja oljk in njihovo obiranje ob primernem času, ko je barva ustrezna, tako da imajo najvišjo možno vsebnost olja in je olje bogato z aromatskimi sestavinami, ki povečujejo njegovo sadežnost, zaradi katere je prejelo številna priznanja.

5. Elementi, ki krepijo vzročno zvezo med posebnimi značilnostmi proizvoda in opredeljenim geografskim območjem, so navedeni, kot sledi. Sorta, ki se goji, se šteje za eno od najboljših sort za proizvodnjo olja. Apnenčasta tla in veliko število sončnih ur prispevajo k večji koncentraciji aromatskih sestavin v plodovih. Polgorati relief območja pozitivno vpliva na kakovost. Oljke se obirajo, ko dosežejo ravno pravšnjo stopnjo zrelosti, tako da ima olje najvišjo možno vsebnost aromatskih sestavin. Malaksacija pri temperaturah, nižjih od 27 oC, in shranjevanje olja v primernih cisternah prispevata k ohranjanju njegovih odličnih organoleptičnih značilnosti. Koeficient ekstinkcije Κ232 je majhen zaradi nizke temperature malaksacije (do 27 o C) in kratkega časa, ki preteče od obiranja do mletja, ki ni daljši od 48 ur.

6. Informacije o tradiciji in zgodovini so črtane, ker niso pomembne in niso bile vključene v prvotno specifikacijo. Kjer je bilo potrebno, je bil enotni dokument spremenjen, da so se vključile spremembe in dodatki k specifikaciji.

ENOTNI DOKUMENT

„Σητεία Λασιθίου Κρήτης“ (Sitia Lasithiou Kritis)

EU št.: PDO-GR-0052-AM01 – 18. december 2019

ZOP (X) ZGO ( )

1. Ime [ZOP ali ZGO]

„Σητεία Λασιθίου Κρήτης“ (Sitia Lasithiou Kritis)

2. Država članica ali tretja država

Grčija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Ekstra deviško oljčno olje „Σητεία Λασιθίου Κρήτης / Sitia Lasithiou Kritis“ se pridobiva izključno iz oljk sorte koroneiki; po ustekleničenju mora imeti naslednje fizikalne, kemijske in organoleptične značilnosti:

— svetlo zelena, rumenkasto zelena barva;

— mediana sadežnosti ≥ 3 ter mediana grenkosti in pikantnosti ≤ 5, mediana napak = 0,

— kislost (masni delež oleinske kisline) ≤ 0,8, Κ232 ≤ 2,30, Κ268 ≤ 0,15, delta-Κ ≤ 0,005 in vrednost peroksida (MeqO2/kg) ≤ 15.

3.3. Krma (samo za proizvode živalskega izvora) in surovine (samo za predelane proizvode)

Ekstra deviško oljčno olje „Σητεία Λασιθίου Κρήτης / Sitia Lasithiou Kritis“ se pridobiva zgolj mehansko iz oljk sorte koroneiki, ki je edina sorta, gojena na območju.

3.4. Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju potekajo naslednje faze: gojenje in obiranje oljk ter vse faze proizvodnje in predelave oljčnega olja.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Označevanje proizvodov mora vključevati alfanumerično oznako, sestavljeno iz dveh črk registriranega imena (ΣΗ), zaporedne številke zabojnika in zadnjih dveh števk leta proizvodnje. Informacije, ki se zahtevajo v skladu z veljavno nacionalno zakonodajo ali zakonodajo EU, morajo biti navedene na embalaži.

4. Jedrnata opredelitev geografskega območja

Ekstra deviško oljčno olje „Σητεία Λασιθίου Κρήτης / Sitia Lasithiou Kritis“ se proizvaja na območju, razmejenem z mejami občinskih enot Sitia, Analipsi, Itanos in Lefki ter skupnosti Agios Stefanos, Stavrochori in Orino v občinski enoti Makri Gialos.

5. Povezava z geografskim območjem

Posebne kakovostne in organoleptične značilnosti proizvoda izhajajo iz združitve sorte, ki se goji, posebnih talnih in podnebnih razmer ter človeškega dejavnika z dolgo tradicijo predanosti gojenja oljk.

Opredeljeno geografsko območje ima sredozemsko podnebje, za katero so značilni veliko število sončnih ur, majhna količina padavin, ki padajo le nekaj mesecev na leto, in nizka relativna vlažnost. Posebna značilnost so severni, severozahodni in južni vetrovi, ki pihajo vse leto in neposredno vplivajo na lokalno podnebje.

Na območju ni večjih temperaturnih nihanj. Povprečna letna temperatura je 18–20 οC, najhladnejši mesec je januar, s povprečno temperaturo 12,2 οC, najbolj vroč mesec pa julij, s temperaturo 25,9 οC. Večina padavin pade od oktobra do marca, povprečna letna količina padavin pa je 478,9 mm. Vlažnost je majhna, zlasti poleti, s povprečno letno vrednostjo 66,4 %. Kar zadeva osončenost, ima območje od aprila do septembra približno 350 sončnih ur na mesec, povprečno letno število sončnih ur pa je 2 800.

Opredeljeno geografsko območje je na vzhodnem delu Krete in je večinoma polgorato ali gorato. Tla so večinoma apnenčastega izvora in so nastala z odlaganjem usedlin. Prevladujoče vrste tal so: 1. rdeča prst in kamnita tla, nastala s preperevanjem apnenčaste kamnine (gola, kamnita apnenčasta tla); 2. humusno-karbonatna tla temne in svetle barve, ki se mešajo z rdečo prstjo (ilovnata in kamnita apnenčasta tla), te vrste tal najdemo na ravnicah; 3. sprana, običajno kisla tla kraških dolin, ki jih najdemo na planoti Chandras.

Običajno imajo tla, na katerih se gojijo oljke, povprečno teksturo (glinasto-peščena in peščeno-glinasta), so povprečno globoka, z nevtralnim do rahlo bazičnim pH (7–7,5) zaradi vsebnosti kalcija.

Posebne značilnosti oljčnega olja „Σητεία Λασιθίου Κρήτης / Sitia Lasithiou Kritis“ so:

— uporaba zgolj oljk sorte koroneiki,

— majhne vrednosti oksidacije, katerih rezultat so vrednosti Κ268 pod 0,15,

— organoleptične značilnosti: sadežnost najmanj 3 ter grenkost in pikantnost manjšo od 5, tj. vrednosti, ki niso za več kot 2 točki večje od mediane za sadežnost. To daje oljčnemu olju „Σητεία Λασιθίου Κρήτης / Sitia Lasithiou Kritis“ uravnotežen značaj.

Posebne kakovostne in organoleptične značilnosti proizvoda izhajajo iz prepleta sorte, ki se goji, posebnih talnih in podnebnih razmer ter človeškega dejavnika z dolgo tradicijo predanosti gojenja oljk.

Sorta oljk, ki se goji, tj. koroneiki, je idealna za opredeljeno geografsko območje, saj ji ustreza suho in vroče podnebje, vendar je občutljiva za mraz.

Talne in podnebne razmere območja močno vplivajo na sadežnost oljčnega olja. Iz literature je znano, da apnenčasta tla in veliko število sončnih ur prispevajo k večji koncentraciji aromatskih sestavin v oljkah, kar prispeva k sadežnosti, ki je večja od 3. Poleg tega polgorati relief območja pozitivno vpliva na kakovost, saj se za olje, proizvedeno na hribovitih območjih šteje, da je vrhunske kakovosti in je bolj primerno za shranjevanje.

Človeški dejavnik se odraža v dolgoletnih izkušnjah proizvajalcev oljčnega olja. Obrezovanje na območju vključuje tudi odstranjevanje nekaterih poganjkov pozimi ali spomladi pred letom, v katerem se pričakuje obilen pridelek, da se prepreči izmenična rodnost. Ko oljke dosežejo ustrezno stopnjo zrelosti, tj. ko se njihova barva spremeni iz rumenkasto zelene v zelo temno vijoličasto, da bodo imele čim višjo vsebnost olja in bo olje bogato z aromatskimi sestavinami, njihovo obiranje prav tako zahteva posebno strokovno znanje. Predelava oljk pri temperaturi pod 27 oC (hladno stiskanje) in shranjevanje oljčnega olja v primernih cisternah omogočata, da se v olju ohranijo odlične organoleptične značilnosti plodov. Koeficient ekstinkcije Κ232 je majhen zaradi dobre prakse, ki se uporablja pri predelavi oljk (hladno stiskanje olja) in kratkega časa, ki preteče od obiranja do mletja, ki ni daljši od 48 ur. Oljke se prevažajo v ohlapno tkanih vrečah, izdelanih iz materiala, primernega za živila, pa tudi v plastičnih zabojih, da se zagotovi zadostno kroženje zraka, ki preprečuje rast glivic, medtem ko je uporaba plastičnih vreč prepovedana.

Zaradi svoje izjemne kakovosti je oljčno olje „Σητεία Λασιθίου Κρήτης / Sitia Lasithiou Kritis“ prejelo številna priznanja na nacionalnih in mednarodnih tekmovanjih, pri čemer so bila največji dosežek tri priznanja na tekmovanju Mario Solinas, ki ga je organiziral Mednarodni svet za oljke.

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) UL L 343, 14.12.2012, str. 1.